ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0087/98 υποβολή: Carlos Robles Piquer (PPE) προς την Επιτροπή (30 Iανουαρίου 1998)

Θέμα: Ευρωπαοκός κατάλογος αποβλήτων

Το 1994 η Επιτροπή ενέκρινε τη δημιουργία ενός Ευρωπαϊκού Καταλόγου Αποβλήτων, με σκοπό την ανακύκλωση όσον αφορά τα μπάζα. Επίσης, περίπου από εικοσαετίας, έχουν θεσπισθεί κοινοτικές οδηγίες οι οποίες έχουν έκτοτε ενσωματωθεί στο δίκαιο πολλών χωρών, μέσω των κανονισμών που διέπουν τις κατεδαφίσεις.

Βασική αρχή που προβλέπεται από τον ειρημένο κατάλογο είναι ότι τα κτήρια πρέπει να κατασκευάζονται κατά τρόπο που να καθίσταται δυνατή η ανακύκλωση των υλικών τους οσάκις αυτά κατεδαφιστούν. Ωστόσο, η τήρηση της αρχής αυτής παρουσιάζει μεγάλες αποκλίσεις από χώρα σε χώρα. Ενώ δηλαδή σε ορισμένα κράτη μέλη όπως η Ισπανία, ανακυκλώνεται μόνον το 5% των οικοδομικών υλικών, σε άλλες, όπως η Ολλανδία, το ποσοστό αυτό φθάνει το 60%.

Τρία έτη μετά την υιοθέτηση του Ευρωπαϊκού Καταλόγου Αποβλήτων, μπορεί η Επιτροπή να μας πληροφορήσει ποιό είναι το επίπεδο της σχετικής συμμόρφωσης στα κράτη μέλη και, λαμβάνοντας υπόψη ένα τέτοιο επίπεδο, τί αλλαγές και προσαρμογές απαιτούνται ώστε να καταστεί πλέον παρελθόν η εικόνα της μπουλντόζας που κατεδαφίζει ένα κτήριο;

Απάντηση της κας Bjerregaard εξ ονόματος της Επιτροπής (5 Μαρτίου 1998)

Ο ευρωπαϊκός κατάλογος των αποβλήτων απορρέει από την απόφαση 94/3/ΕΚ για τη θέσπιση καταλόγου αποβλήτων σύμφωνα με το άρθρο 1α) της οδηγίας 75/442/ΕΟΚ του Συμβουλίου περί των στερεών αποβλήτων ((ΕΕ L 5 της 7.1.1994. )) όπως τροποποιήθηκε από την οδηγία 91/156/ΕΟΚ του Συμβουλίου ((ΕΕ L 78 της 26.3.1991. )). Τα απόβλητα από κατασκευές και κατεδαφίσεις είναι ταξινομημένα στη θέση 17 00 00 του εν λόγω καταλόγου.

Η Επιτροπή ασχολήθηκε ιδιαίτερα με το θέμα των αποβλήτων από κατασκευές και κατεδαφίσεις, στο πλαίσιο του προγράμματός της για τις ροές των αποβλήτων προτεραιότητας που δρομολογήθηκε το 1991. Συγκροτήθηκαν ομάδες έργων με αντικείμενο τις ροές των ακόλουθων αποβλήτων: μεταχειρισμένα ελαστικά αυτοκινήτων, οχήματα που έχουν αποσυρθεί πλέον από την κυκλοφορία, χλωριούχοι διαλύτες, ιατρικά απόβλητα, απόβλητα ηλεκτρικού και ηλεκτρονικού εξοπλισμού και απόβλητα από κατασκευές και κατεδαφίσεις.

Όλοι οι σχετικοί με τις ροές αποβλήτων από κατασκευές και κατεδαφίσεις φορείς εκλήθησαν να συμμετάσχουν σε ομάδα έργου που διηύθυνε η Γερμανία. Τα αποτελέσματα της ομάδας δημοσιεύθηκαν τον Οκτώβριο του 1995 υπό μορφή εκθέσεως που περιελάμβανε ένα ενημερωτικό έγγραφο, ένα έγγραφο στρατηγικής και συστάσεις.

Στο έγγραφο αυτό συνιστάται στα κράτη μέλη να υιοθετήσουν το σύστημα ταξινόμησης που αναφέρεται ανωτέρω ώστε να διευκολυνθεί η σύγκριση των στατιστικών δεδομένων και να καταστεί δυνατή η διαχείριση και ο προγραμματισμός των ροών αυτών στην Κοινότητα.

Η κατάσταση που παρατηρείται επί του παρόντος στα διάφορα κράτη μέλη ποικίλλει σημαντικά και είναι δύσκολο να γίνουν συγκρίσεις. Η Επιτροπή εξετάζει τώρα διάφορες πιθανές πρωτοβουλίες που θα βελτίωναν τη διαχείριση των ροών των αποβλήτων στο εσωτερικό της Κοινότητας.
ΓΡΑΠΤΗ ΕΡΩΤΗΣΗ P-0329/98 υποβολή: Luisa Todini (UPE) προς την Επιτροπή (10 Φεβρουαρίου 1998)

Θέμα: Μεταρρύθμιση των Διαρθρωτικών Ταμείων

Μπορεί η Επιτροπή να γνωστοποιήσει την πορεία των εργασιών σχετικά με την εκπόνηση του νέου κανονισμού του στόχου 2;

Με ποιό τρόπο καθορίζει η Επιτροπή τα κριτήρια και τις παραμέτρους επιλεξιμότητας στις περιοχές του στόχου 2;

Απάντηση της κ. Wulf-Mathies εξ ονόματος της Επιτροπής (13 Μαρτίου 1998)

Η Επιτροπή καταρτίζει, επί του παρόντος, προτάσεις σχετικά με το νέο ρυθμιστικό πλαίσιο των Διαρθρωτικών Ταμείων, για την περίοδο 2000-2006, στηριζόμενη στο «Πρόγραμμα Δράσης 2000» ((COM (97) 2000 τελικό )), το οποίο δημοσιεύτηκε τον Ιούλιο του 1997. Οι κανονισμοί θα καθορίζουν τα κριτήρια και το σύστημα παραλαβής σε σχέση με το νέο Στόχο 2. Η Επιτροπή καθιερώνει πρόγραμμα εργασιών, με στόχο την τελική έγκριση των προτάσεών της στις 18 Μαρτίου 1998, καθώς και την υποβολή τους στο Κοινοβούλιο και το Συμβούλιο, αμέσως μετά. Το Κοινοβούλιο ενημερώνεται τακτικά σχετικά με την πορεία των εργασιών της Επιτροπής όσον αφορά την πολιτική των Διαρθρωτικών Ταμείων γενικότερα, και τον Στόχο 2 ειδικότερα.

Επομένως, είναι ακόμη πολύ νωρίς για να διατυπωθεί μία τελική θέση σχετικά με τα κριτήρια του νέου Στόχου 2, παρ'όλο που ως αφετηρία παραμένει το «Πρόγραμμα Δράσης 2000». Η Επιτροπή εκτιμά ότι ο κατάλογος του νέου Στόχου 2 θα πρέπει να καταρτιστεί σύμφωνα με απλά, αντικειμενικά και διαφανή κριτήρια, τα οποία θα μπορούν να χρησιμοποιηθούν για τον καθορισμό των περιοχών που θίγονται άμεσα από αλλαγές στους τομείς της βιομηχανίας ή της παροχής υπηρεσιών, των αγροτικών περιοχών σε παρακμή, των υποβαθμισμένων αστικών περιοχών και των περιοχών που εξαρτώνται από την αλιεία. Ο τελικός κατάλογος των περιοχών θα καταρτιστεί σε συνεργασία με τις αρμόδιες εθνικές αρχές, αφού ληφθούν υπόψη οι εθνικές προτεραιότητες. Όσον αφορά τις περιοχές εκείνες που παρουσιάζουν βελτίωση και για τις οποίες δεν ισχύουν, πλέον, τα κριτήρια, η Επιτροπή προτείνει την σταδιακή κατάργηση των σχετικών διατάξεων.
ΓΡΑΠΤΗ ΕΡΩΤΗΣΗ E-0225/98 υποβολή: Pertti Paasio (PSE) προς την Επιτροπή (13 Φεβρουαρίου 1998)

Θέμα: Ημέρα αφιερωμένη στη μνήμη των θυμάτων των στρατοπέδων συγκέντρωσης

Στις μεγάλες αλλαγές που σημειώνονται στην παγκόσμια ιστορία, η Ευρωπαϊκή Ένωση οφείλει, ολοένα και συχνότερα, να υπογραμμίζει τη σημασία του σεβασμού προς τις αρχές της δημοκρατίας και τα δικαιώματα του ανθρώπου. Προκειμένου να καταστεί αξιόπιστη σε ό,τι αφορά την εκπλήρωση του σημαντικού αυτού καθήκοντός της, η Ευρώπη δεν πρέπει να λησμονεί τη δική της ιστορία η οποία δεν χαρακτηριζόταν πάντα από το σεβασμό προς τα δικαιώματα του ανθρώπου. Η μνήμη των εκατομμυρίων θυμάτων των στρατοπέδων συγκέντρωσης των ναζί αποτελεί μόνιμη υπενθύμιση του γεγονότος αυτού.

Ακόμη και στους κόλπους του Ευρωπαϊκού Κοινοβουλίου έχει πρόσφατα διατυπωθεί η άποψη ότι τα στρατόπεδα συγκέντρωσης, τα οποία στοίχισαν τη ζωή σε εκατομμύρια ανθρώπους, αποτελούν μία ασήμαντη λεπτομέρεια. Η Ευρωπαϊκή Ένωση οφείλει να αντιταχθεί, με όσο το δυνατόν σαφέστερο τρόπο, στη γενίκευση μιας τέτοιας άποψης μεταξύ των ευρωπαίων πολιτών. Γι' αυτό και η Ευρωπαϊκή Ένωση πρέπει να αφιερώσει μία ημέρα στη μνήμη των θυμάτων των στρατοπέδων συγκέντρωσης των ναζί.

Αναφορικά με τα ανωτέρω, υποβάλλω την κάτωθι ερώτηση: Ποιά μέτρα προτίθεται να λάβει η Επιτροπή για την αφιέρωση, σε ολόκληρη την ΕΕ, μιας ιστορικά τεκμηριωμένης ημέρας στη μνήμη των θυμάτων των στρατοπέδων συγκέντρωσης;

Απάντηση του κ. Santer εξ ονόματος της Επιτροπής (16 Μαρτίου 1998)

Το εν λόγω θέμα δεν εμπίπτει στην αρμοδιότητα της Επιτροπής.
ΓΡΑΠΤΗ ΕΡΩΤΗΣΗ E-0034/98 υποβολή: Yves Verwaerde (PPE) προς την Επιτροπή (29 Iανουαρίου 1998)

Θέμα: Επιδότηση στο σουηδικό σύνδεσμο βιολογικής ανθρωπολογίας, ευγονικής και έρευνας για τη συμπεριφορά

Μπορεί η Επιτροπή να επιβεβαιώσει την πληροφορία που ανεγράφη στο γερμανικό εβδομαδιαίο έντυπο «Die Woche», σύμφωνα με την οποία κατέβαλε τον Οκτώβριο του 1996 225.000 γερμανικά μάρκα στο σουηδικό σύνδεσμο βιολογικής ανθρωπολογίας, ευγονικής και έρευνας για τη συμπεριφορά για τις οικολογικές της δραστηριότητες;

Εάν τούτο ισχύει προέβη προηγουμένως σε έρευνα για τα διευθύνοντα στελέχη της εταιρείας αυτής και γνώριζε ότι ο διευθυντής του συνδέσμου αυτού ήταν μέλος ομάδας νεοναζιστικών ενώσεων;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0034/98 και E-0035/98 (18 Febroyarνoy 1998)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση P-4231/97 της κας Bloch von Blottnitz ((ΕΕ C 187 της 16.6.1998, σελ. 138. )).
ΓΡΑΠΤΗ ΕΡΩΤΗΣΗ E-0432/98 υποβολή: Leonie van Bladel (UPE) προς την Επιτροπή (24 Φεβρουαρίου 1998)

Θέμα: Εγγυήσεις στο Σύνταγμα της Σερβίας όσον αφορά τα δικαιώματα των μειονοτήτων στο Κοσσυφοπέδιο

Η κατάσταση στη σερβική επαρχία του Κοσσυφοπεδίου, όπου η πλειοψηφία του πληθυσμού αποτελείται από Αλβανούς, επιδεινώνεται ταχέως. Σχεδόν κάθε μέρα υπάρχουν νεκροί και τραυματίες και από τις δύο πλευρές.

Η αντίθεση μεταξύ της πολιτικής ηγεσίας της Σερβίας αφενός, η οποία θεωρεί το Κοσσυφοπέδιο ως αναπόσπαστο τμήμα της Σερβίας, και των ηγετών του αλβανικού πληθυσμού αφετέρου, που επιθυμούν να καταστεί το Κοσσυφοπέδιο ανεξάρτητη δημοκρατία, δεν φαίνεται ότι μπορεί να γεφυρωθεί.

Η Επιτροπή, όπως και άλλοι διεθνείς παράγοντες, έχουν επανειλημμένως αποφανθεί ότι το πρόβλημα θα πρέπει να επιλυθεί από την ίδια τη Σερβία ή τη νέα Γιουγκοσλαβία, η οποία θα πρέπει να χορηγήσει στους Αλβανούς του Κοσσυφοπεδίου ένα μεγάλο βαθμό αυτονομίας. Οι σερβικές αρχές υποστηρίζουν ότι το Σύνταγμα της Σερβίας προσφέρει σε όλες τις μειονότητες της Σερβίας, και επομένως και στον αλβανικό πληθυσμό, ένα βαθμό αυτονομίας ο οποίος ικανοποιεί όλα τα διεθνώς αποδεκτά πρότυπα σε ό,τι αφορά τη θέση των μειονοτήτων.

Μπορεί η Επιτροπή να αναφέρει κατά πόσον είναι πράγματι ικανοποιητικές οι εγγυήσεις τις οποίες το σερβικό Σύνταγμα προσφέρει στις μειονότητες της χώρας;

Εάν οι εγγυήσεις δεν είναι ικανοποιητικές, μπορεί η Επιτροπή να αναφέρει σε ποιά σημεία θα πρέπει να προσαρμοστεί το Σύνταγμα της Σερβίας;

Εάν οι εγγυήσεις είναι όντως ικανοποιητικές, μπορεί τότε η Επιτροπή να αναφέρει κατά πόσον οι αρχές της Σερβίας πληρούν τις σχετικές διατάξεις του Συντάγματος;

Απάντηση του κ. Van den Broek εξ ονόματος της Επιτροπής (25 Μαρτίου 1998)

Η έννοια της αυτονομίας, όπως περιλαμβάνεται στο Σύνταγμα της Δημοκρατίας της Σερβίας του 1990, είναι πολύ περιορισμένη, ιδίως διότι όλες οι οικονομικές αποφάσεις λαμβάνονται σε κεντρικό επίπεδο. Οι Αλβανοί του Κοσσυφοπεδίου απώλεσαν όλες τις νομοθετικές και εκτελεστικές εξουσίες που είχαν αποκτήσει στο πλαίσιο της ομοσπονδιακής δομής του 1974.

Τα δικαιώματα του ανθρώπου και των μειονοτήτων στο Κοσσυφοπέδιο, όπως και στην υπόλοιπη Σερβία και την Ομοσπονδιακή Δημοκρατία της Γιουγκοσλαβίας, θεωρητικά διασφαλίζονται σε υψηλό βαθμό με το Σύνταγμα της Σερβίας του 1990 και με το Σύνταγμα της Ομοσπονδιακής Δημοκρατίας της Γιουγκοσλαβίας του 1992. Επιπλέον, σύμφωνα με το άρθρο 16 του Συντάγματος του 1990, η ΟΔΓ είναι υποχρεωμένη να συμμορφώνεται με τις διάφορες διεθνείς συνθήκες και συμβάσεις, των οποίων αποτελεί συμβαλλόμενο μέρος (μεταξύ αυτών και οι περισσότερες από τις διεθνείς συμβάσεις περί δικαιωμάτων του ανθρώπου).

Εντούτοις, οι σερβικές αρχές δεν εφαρμόζουν αυτά τα δικαιώματα. Ένα παράδειγμα είναι η νομοθεσία περί ειδικών συναλλαγών ιδιοκτησίας, σύμφωνα με την οποία οι Αλβανοί του Κοσσυφοπεδίου δεν μπορούν να αγοράσουν ακίνητη περιουσία από Σέρβους ιδιοκτήτες, γεγονός που αντίκειται στο δικαίωμα του απαραβίαστου της ιδιοκτησίας και στις διατάξεις περί ισότητας της κοινωνικής και της ιδιωτικής ιδιοκτησίας.
ΓΡΑΠΤΗ ΕΡΩΤΗΣΗ E-0280/98 υποβολή: Nikitas Kaklamanis (UPE) προς την Επιτροπή (17 Φεβρουαρίου 1998)

Θέμα: Αποκλεισμός από ενίσχυση των μηλοπαραγωγών της Καστοριάς

Δεκάδες παραγωγοί μήλων του Νομού Καστοριάς, στην Ελλάδα, (των οποίων η παραγωγή ύψους 700 τόννων καταστράφηκε ολοσχερώς λόγω του παγετού του Απριλίου 1997), αποκλείστηκαν από το δικαίωμα να τύχουν συμμετοχής στην αποζημίωση ή ενίσχυση, με τη δικαιολογία ότι το «οικογενειακό τους εισόδημα» υπερβαίνει το 50% του γεωργικού τους εισοδήματος, όπως αναφέρεται στην σχετική Εγκύκλιο του Ελληνικού Υπουργείου Γεωργίας.

Θα επιθυμούσα να πληροφορηθώ από την Ευρωπαϊκή Επιτροπή αν αυτή η άποψη είναι σύμφωνη με την Κοινοτική Νομοθεσία για το θέμα, και πιο συγκεκριμένα με τον Κανονισμό 950/97 ((EE L 142, της 2.6.1997, σελ. 1 )) της 20ης Μαΐου 1997 της Ε.Ε., αφού η μη παροχή ενίσχυσης στους μηλοπαραγωγούς αυτής της περιοχής συνεπάγεται ολοκληρωτική οικονομική καταστροφή τους.

Απάντηση του κ. Fischler εξ ονόματος της Επιτροπής (11 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3890/97 του κ. Alavanos ((ΕΕ C 196 της 22.6.1998, σελ. 31. )).
ΓΡΑΠΤΗ ΕΡΩΤΗΣΗ E-0178/98 υποβολή: Mark Watts (PSE) προς την Επιτροπή (5 Φεβρουαρίου 1998)

Θέμα: Απόρριψη λυμάτων και αχρήστων υδάτων

Γνωρίζει άραγε η Επιτροπή ότι πολλά φορτηγά ποταμόπλοια μεταφέρουν καθημερινώς μέσω του Τάμεση λύματα από το Λονδίνο τα οποία απορρίπτουν στις εκβολές του Τάμεση σε σχετικά μικρή απόσταση από τις ακτές της νήσου Thanet; Ποια νομοθετική πράξη υπάρχει ήδη ή έχει προταθεί για την πρόληψη αυτών των μαζικών απορρίψεων εις βάρος του θαλάσσιου και του παράκτιου περιβάλλοντος;

Απάντηση της κας Bjerregaard εξ ονόματος της Επιτροπής (5 Μαρτίου 1998)

Οι αρχές του Ηνωμένου Βασιλείου διευκρίνισαν στην Επιτροπή ότι τα πλοία εκχέουν στα επιφανειακά ύδατα όχι τα αστικά λύματα αλλά την ύλη καθαρισμού που παράγεται από τις μονάδες επεξεργασίας των αστικών λυμάτων. Το άρθρο 14 της οδηγίας 91/271/ΕΟΚ του Συμβουλίου της 21ης Μαΐου 1991 σχετικά με την επεξεργασία των αστικών λυμάτων ((ΕΕ L 135 της 30.5.1991. )) καλεί τα κράτη μέλη να μεριμνήσουν ώστε να καταργηθεί το αργότερο έως τις 31 Δεκεμβρίου 1998 η απόρριψη της ιλύος καθαρισμού στα επιφανειακά ύδατα από τα πλοία, με αγωγούς ή οιοδήποτε άλλο μέσο.
ΓΡΑΠΤΗ ΕΡΩΤΗΣΗ E-0152/98 υποβολή: Leonie van Bladel (UPE) προς την Επιτροπή (2 Φεβρουαρίου 1998)

Θέμα: Βιασμός νεαρών υπόπτων σε φυλακές της Τσεχίας

1. Γνωρίζει η Επιτροπή το γεγονός ότι στην Τσεχία διάφοροι ύποπτοι κρατούνται προφυλακισμένοι για υπερβολικά μεγάλο χρονικό διάστημα (μερικές φορές περισσότερο από δύο έτη);

2. Έχει πληροφορηθεί η Επιτροπή το γεγονός ότι στην Τσεχία οι ύποπτοι που κρατούνται προφυλακισμένοι κλείνονται μερικές φορές σε κελιά 40 τετραγωνικών μέτρων μαζί με τουλάχιστον άλλους 30 άνδρες;

3. Γνωρίζει η Επιτροπή ότι ανάμεσα στους υπόπτους που κρατούνται προφυλακισμένοι στην Τσεχία βρίσκονται και νέοι, η ηλικία των οποίων δεν ξεπερνά τα 15 έτη;

4. Έχει η Επιτροπή επίγνωση του γεγονότος ότι αυτά τα παιδιά, στα υπερπλήρη κελιά, αποτελούν θύματα συχνών βιασμών (ακόμα και ομαδικών) από ενήλικους που κρατούνται προφυλακισμένοι;

5. Αντιλαμβάνεται η Επιτροπή ότι με αυτόν τον τρόπο οι νεαροί που αποτελούν θύματα αυτών των βιασμών διατρέχουν μεγάλο κίνδυνο να καταδικασθούν όντως σε θάνατο, εφόσον υπάρχει μεγάλη πιθανότητα να μολυνθούν από τον ιό HIV;

6. Υπάρχει η δυνατότητα ώστε η Επιτροπή να αρχίσει διαβουλεύσεις με τις αρχές της Τσεχίας προκειμένου να τεθεί τέλος σ' αυτή τη φοβαρή κατάσταση;

7. Είναι διατεθειμένη η Επιτροπή να ενισχύσει οικονομικά τις αρχές της Τσεχίας ούτως ώστε να τερματισθεί το συντομότερο δυνατό αυτή η αποτρόπαιη μεταχείριση;

Απάντηση του κ. Van den Broek εξ ονόματος της Επιτροπής (16 Μαρτίου 1998)

Η Επιτροπή γνωρίζει τις συνθήκες που επικρατούν στις τσεχικές φυλακές.

Η Επιτροπή εξακολουθεί να παρακολουθεί επισταμένως τις εξελίξεις στις υποψήφιες χώρες της Κεντρικής και Ανατολικής Ευρώπης προκειμένου να εξασφαλίσει ότι αμέσως μετά την προσχώρηση θα πληρούν τα κριτήρια ένταξης τα οποία θεσπίσθηκαν από το Ευρωπαϊκό Συμβούλιο της Κοπεγχάγης, τον Ιούνιο του 1993.

Η Κοινότητα παρέχει βοήθεια στις υποψήφιες χώρες που προετοιμάζονται για την προσχώρηση τους μέσω της προενταξιακής στρατηγικής, στο πλαίσιο της οποίας, το πρόγραμμα Phare διαδραματίζει κεντρικό στόχο.

Από το 1998 και εφεξής, ο προγραμματισμός Phare θα βασίζεται στις προτεραιότητες που έχει καθορίσει η Επιτροπή στις γνωμοδοτήσεις για τις υποψήφιες χώρες, τις οποίες δημοσιεύει τον Ιούλιο του 1997. Οι προτεραιότητες αυτές επεξηγούνται διεξοδικά στις εταιρικές σχέσεις για την προσχώρηση, τις οποίες ολοκλήρωσε η Επιτροπή για κάθε υποψήφια χώρα, τον Φεβρουάριο του 1998.

Οι περιορισμένοι διαθέσιμοι πόροι και η ανάγκη επιλογής προτεραιοτήτων μεταξύ ενός μεγάλου αριθμού σχετικών σχεδίων που προτείνονται για χρηματοδότηση εξηγεί γιατί, επί του παρόντος, δεν έχουν προβλεφθεί πόροι Phare για τη χρηματοδότηση δραστηριοτήτων στις τσεχικές φυλακές. Ωστόσο, είναι δυνατή η υποβολή αιτήσεων από μη κυβερνητικές οργανώσεις για τη χρηματοδότηση έργων σχετικών με τα δικαιώματα των φυλακισμένων στο πλαίσιο της ευρωπαϊκής πρωτοβουλίας για τη δημοκρατία και τα δικαιώματα του ανθρώπου.

Η Επιτροπή προτίθεται να θέσει το θέμα υπόψη των τσεχικών αρχών.
ΓΡΑΠΤΗ ΕΡΩΤΗΣΗ E-0150/98 υποβολή: Jaime Valdivielso de Cuι (PPE) προς την Επιτροπή (2 Φεβρουαρίου 1998)

Θέμα: Εισαγωγή οίνων που δεν παρασκευάζονται με τις κοινοτικές οινολογικές μεθόδους

Θα μπορούσε το Συμβούλιο να εξηγήσει βάσει ποιών κριτηρίων παρέτεινε για ένα ακόμη έτος την άδεια εισαγωγής οίνων που παρασκευάζονται με οινολογικές μεθόδους οι οποίες δεν προβλέπονται από τον Κανονισμό ΕΟΚ αριθ. 822/87 ((EE L 84, της 27.03.1987, σελ. 1 )), λαμβανομένου υπόψη ότι η περίοδος ισχύος των εξαιρέσεων που προβλέπονται από τον Κανονισμό ΕΟΚ αριθ. 1873/84 ((EE L 176, της 03.07.1984, σελ. 6 )) του Συμβουλίου έληξε στις 31 Δεκεμβρίου 1997;

Απάντηση του κ. Fischler εξ ονόματος της Επιτροπής (5 Μαρτίου 1998)

Σύμφωνα με την «Wine Accord» μεταξύ της Κοινότητας και των Ην. Πολιτειών, του 1983, η Κοινότητα χορήγησε εξαιρέσεις στους οίνους που εισάγονται από τις Ην. Πολιτείες, οι οποίοι υπόκεινται σε οινολογικές μεθόδους οι οποίες δεν προβλέπονται από τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς ((ΕΕ L 84 της 27.03.1987 )). Το Συμβούλιο ανανέωσε, για ένα έτος, κατά τη λήξη του έτους 1997, τις εν λόγω εξαιρέσεις, όπως προτάθηκε από την Επιτροπή βάσει του κανονισμού (ΕΚ) αριθ. 2612/97 του Συμβουλίου, της 15ης Σεπτεμβρίου 1997, για τροποποίηση του κανονισμού (ΕΟΚ) αριθ. 1873/84 βάσει του οποίου επιτρέπεται η προσφορά και η παράδοση για άμεση ανθρώπινη κατανάλωση ορισμένων εισαγομένων οίνων, οι οποίοι δύνανται να έχουν αποτελέσει αντικείμενο οινολογικών μεθόδων οι οποίες δεν προβλέπονται από τον κανονισμό (ΕΟΚ) αριθ. 822/87 ((ΕΕ L 353 της 24.12.1997 )).

Η Επιτροπή θεωρεί ότι ήταν αναγκαίο να παραταθούν οι εν λόγω εξαιρέσεις για ένα ακόμη έτος, δεδομένου ότι το σύνολο των διατάξεων της συμφωνίας του 1983 συζητείται από την Κοινότητα και τις Ην. Πολιτείες, ιδίως όσον αφορά καλύτερη προστασία των γεωγραφικών ενδείξεων και των οινολογικών μεθόδων.
ΓΡΑΠΤΗ ΕΡΩΤΗΣΗ E-0029/98 υποβολή: Glyn Ford (PSE) προς την Επιτροπή (29 Iανουαρίου 1998)

Θέμα: Πώληση εισιτηρίων για το Παγκόσμιο Πρωτάθλημα Ποδοσφαίρου

Δεν συμφωνεί η Επιτροπή ότι η απόφαση της Γαλλικής Ένωσης Ποδοσφαίρου να περιορίσει την πώληση 80% των εισιτηρίων για το ερχόμενο Παγκόσμιο Πρωτάθλημα Ποδοσφαίρου σε Γάλλους υπήκοους ή σε άτομα που κατοικούν στη Γαλλία αποτελεί παραβίαση του νόμου της ΕΕ περί ανταγωνισμού;

Απάντηση του κ. Van Miert εξ ονόματος της Επιτροπής (20 Φεβρουαρίου 1998)

Η γαλλική επιτροπή διοργάνωσης του παγκόσμιου πρωταθλήματος είχε προβλέψει, αρχικά, την εφαρμογή ενός συστήματος διανομής εισιτηρίων βάσει της εδαφικής αποκλειστικότητας, πράγμα που θα είχε πράγματι εμποδίσει την πώληση εισιτηρίων στα άλλα κράτη μέλη. Η Επιτροπή αυτή προέβλεπε επίσης τη σύνδεση της πώλησης εισιτηρίων με την παροχή άλλων υπηρεσιών όπως η παροχή καταλύματος και το ταξίδι. Κατόπιν διαμαρτυρίας της Επιτροπής, η οργανωτική επιτροπή συμφώνησε να τροποποιήσει τις συμφωνίες κατά τρόπο που να επιτρέπει στους εξουσιοδοτημένους tour operators και τα εξουσιοδοτημένα γραφεία ταξιδίων, πρώτον, να πωλούν είτε μόνο εισιτήρια, είτε πακέτα και, δεύτερον, να πραγματοποιούν τις πωλήσεις αυτές εκτός των εθνικών συνόρων. Με τον τρόπο αυτό διασφαλίζεται η άσκηση ανταγωνισμού μεταξύ μεγάλου αριθμού διανομέων στο σύνολο της Κοινότητας.

Σύμφωνα με τις πληροφορίες που διαθέτει η Επιτροπή, περισσότερο από 20% των εισιτηρίων θα πωληθεί σε άτομα που διαμένουν εκτός της Γαλλίας. Δεδομένου ότι η κράτηση των εισιτηρίων δεν έχει ακόμη ολοκληρωθεί στις περισσότερες ευρωπαϊκές χώρες, είναι αδύνατον να αναφερθεί το ποσοστό των εισιτηρίων που θα πωληθούν τελικά σε κατοίκους της Γαλλίας ή οποιουδήποτε άλλου μέρους της ζώνης της Ένωσης Ευρωπαϊκών Ομίλων Ποδοσφαίρου (UEFA), η οποία καλύπτει το σύνολο του Ευρωπαϊκού Οικονομικού Χώρου. Διάφορα δημοσιεύματα στον τύπο σύμφωνα με τα οποία η πώληση των εισιτηρίων για το παγκόσμιο πρωτάθλημα ποδοσφαίρου 1998 διεξάγεται κατά τρόπο που παραβιάζει τους κοινοτικούς κανόνες ανταγωνισμού, οδήγησαν την Επιτροπή να ζητήσει η ίδια εξηγήσεις από την γαλλική οργανωτική επιτροπή και τους πέντε tour operators που έχουν επιλεγεί για την εμπορία των εισιτηρίων εντός της ζώνης της UEFA απαντήσεις που θα λάβει η Επιτροπή θα της επιτρέψουν να σχηματίσει μια πληρέστερη εικόνα του τρόπου διάθεσης των εισιτηρίων από την γαλλική οργανωτική επιτροπή.

Μέχρι στιγμής δεν υπάρχουν αποδείξεις για παράβαση των κοινοτικών κανόνων ανταγωνισμού στο πλαίσιο της διανομής των εισιτηρίων για το παγκόσμιο πρωτάθλημα ποδοσφαίρου 1998.
ΓΡΑΠΤΗ ΕΡΩΤΗΣΗ E-0105/98 υποβολή: Marjo Matikainen-Kallstrφm (PPE) προς την Επιτροπή (30 Iανουαρίου 1998)

Θέμα: Κατάταξη του προερχομένου από κάπνισμα καπνού μεταξύ των καρκινογόνων παραγόντων

Στην απάντησή του στην ερώτησή μου (Ε-2247/97) ((ΕΕ C 76 της 11.3.1998, σελ. 82. )), ο Επίτροπος κ. Padraig Flynn δηλώνει ότι η Επιτροπή δεν προτίθεται, προς το παρόν τουλάχιστον, να κατατάξει τον καπνό του καπνίσματος στις ουσίες που προκαλούν καρκίνο. Παρόλο που υπάρχουν αδιασφισβήτητες επιστημονικές ενδείξεις σχετικά με τη σχέση του προερχομένου από το κάπνισμα καπνού και του καρκίνου, η Επιτροπή δεν προτίθεται να λάβει υπόψη της το γεγονός αυτό στο πρόγραμμά της για την προστασία των μη καπνιστών από τις βλαβερές επιπτώσεις στην υγεία του παθητικού καπνίσματος.

Αναφορικά με τα ανωτέρω, θα ήθελα να υποβάλω την ακόλουθη συμπληρωματική ερώτηση: πώς αιτιολογεί η Επιτροπή την απόφασή της να μην κατατάξει τον προερχόμενο από το κάπνισμα καπνό στους καρκιγόνους παράγοντες παρόλο που η σχέση μεταξύ του προερχομένου από το κάπνισμα καπνού και του καρκίνου αποτελεί το έναυσμα όλων των συζητήσεων που διεξάγονται με θέμα το παθητικό κάπνισμα;

Απάντηση του κ. Flynn εξ ονόματος της Επιτροπής (17 Μαρτίου 1998)

Η Ευρωπαϊκή Επιτροπή αναμφισβήτητα συμφωνεί με τον κύριο βουλευτή σχετικά με το ότι υπάρχουν πειστικά επιστημονικά στοιχεία ότι υπάρχει αυξημένος κίνδυνος καρκίνου και άλλων ασθενειών για τα άτομα που εκτίθενται συστηματικά στον καπνό του τσιγάρου. Η Ευρωπαϊκή Επιτροπή επίσης συμφωνεί ότι αυτό αιτιολογεί μέτρα για την προστασία των μη καπνιστών από τις επιπτώσεις του να αναπνέουν καπνό τσιγάρου από άλλα άτομα.

Για τους ίδιους λόγους το Συμβούλιο ενέκρινε ψήφισμα σχετικά με το κάπνισμα στους δημόσιους χώρους το 1989 ((ΕΕ C 189, 26.7.1989. )), που ήταν αντικείμενο έκθεσης της Ευρωπαϊκής Επιτροπής το 1996 ((COM(96) 573 τελικό. )), όπου καθορίζονται τα μέτρα που λαμβάνουν τα κράτη μέλη για την υλοποίησή του.

Εκτός από αυτά, στο πλαίσιο της κοινοτικής νομοθεσίας που ασχολείται με την προστασία των εργαζομένων, ισχύουν ήδη ειδικά μέτρα σχετικά με το κάπνισμα στο χώρο εργασίας (π.χ. εργασία με αμίαντο, οι κίνδυνοι του καπνίσματος για τις εγκύους) και η Ευρωπαϊκή Επιτροπή εξετάζει με ποιο τρόπο θα ήταν δυνατό να ενισχυθούν αυτοί οι κανόνες ειδικά για την προστασία όλων των εργαζομένων στο χώρο εργασίας τους, ενόψει του να αποφύγουν τις επιπτώσεις του παθητικού καπνίσματος.

Η χρήση του όρου «ταξινόμηση» στο πλαίσιο αυτών των δραστηριοτήτων είναι ίσως όχι η πιο ενδεικνυόμενη. Αυτό που είναι σημαντικό είναι η αναγνώριση του ότι ο καπνός ή κάποιο συστατικό του καπνού, μπορεί να προκαλέσει καρκίνο ή άλλες ασθένειες και ότι πρέπει να ληφθούν μέτρα ώστε να αντιμετωπισθεί ουσιαστικά το ζήτημα.

Για το λόγο αυτό η ανακοίνωση της Ευρωπαϊκής Επιτροπής με θέμα την πρόληψη του καπνίσματος ((COM(96) 609 τελικό. )) ορίζει πρακτικά μέτρα για τον περιορισμό των επιπτώσεων του παθητικού καπνίσματος. Αυτά τα μέτρα θεωρείται ότι έχουν τα καλύτερα εχέγγυα για να επιδράσουν αποτελεσματικά στο κοινό ώστε τα άτομα να συνειδητοποιήσουν τους κινδύνους τόσο στην καθημερινή τους ζωή όσο και στο χώρο εργασίας.